Una patinada de Marchena amb Bernaola fa més gran l’“a po...\nAna Bernaola, en un moment del seu interr\nUna patinada de Marchena amb Bernaola fa més gran l’“a por ellos”\nEl president del Tribunal s'empassa la impertinència d’una pregunta\nper Quico Sallés Tribunal Suprem (Madrid). 08 de maig de 2019 18:50\nL’actuació de les policies estatals a Catalunya durant la tardor de 2017 no va ser exemplar. Sobretot, per bona part de la ciutadania. I aquesta tarda, una patinada de Manuel Marchena al judici del procés ha permès posar encara més en relleu, el comportament de la Guàrdia Civil a Calella, després del referèndum. El president del Tribunal s’ha hagut d’empassar la declaració d’impertinència d’una pregunta i finalment ha hagut permetre a la lletrada de Jordi Sànchez, Ana Bernaola, formular-la. La relliscada encara ha enaltit més la resposta, gens galdosa per a l’institut armat. Ha fet resonar més a la sala com de viu era “l’a por ellos”.\nHa estat durant la segona testifical de la tarda. A l’estrada s’hi ha enfilat Josep Grima, un empresari de Calella, sol·licitat per la defensa de Jordi Sànchez. L’advocada Bernaola li ha preguntat pels incidents posteriors del ciutadans amb els Guàrdies Civils que s’estaven als hotels del municipi. Ha començat a explicar com els membres de l’institut armat durant els dies previs carregaven i descarregaven armes, porres i altres materials de manera vistosa. "Te'ls trobaves per les sales de festa", ha apuntat com qui no vol la cosa. També ha relatat quan l’1-O a la nit van haver-hi incidents per agressions dels agents.\nHa estat aquí quan Marchena l’ha tallada. La lletrada ha elevat protesta i s’ha resistit a retirar la pregunta. Bernaola recordava a la sala que les acusacions havien portat guàrdies civils que havien explicat els fets des del seu prisma. L’ha coartat de manera abrupte de nou. Però mentre les acusacions preguntaven , el magistrat veterà Luciano Varela li ha tocat el crostó i ha enraonat amb la resta de togats. Aleshores, un cop acabades les preguntes acusatòries, s’ha autoesmenat i ha demanat a Bernaola que repetís la pregunta.\nS’ha fet el silenci. Llavors Grima ha començat a narrar la seva versió dels fets. Ha asseverat que un cop van tancar tots els col·legis es va fer una celebració a la plaça de l'Ajuntament i després van voler anar a protestar davant la Guàrdia Civil. Concretament a l’hotel Vila de Calella, que es troba al centre. “Mentre protestàvem, un agent de la Guàrdia Civil va treure una porra extensible i en van començar a sortir més, i van fer caure els mossos a terra i donaven cops", ha ressaltat. “Tenien una actitud xulesca”, ha insistit. “Se’ns van orinar a sobre”, ha emfatitzat. Fins i tot, segons el seu relat, van apallissar un gos. Els fets van ser denunciats i es decretar el sobreseïment provisional. Està recorregut.


AMELIA CONEJERO LOBOS – Testimonios para la Historia\nPortada » PC, 21è VOLUM. Estètica corporal i equilibri emocional » AMELIA CONEJERO LOBOS\nSra. Amelia Conejero Lobos\nLa visió és la finestra del cervell.\nDes del punt de vista antropològic, estem més preparats per veure paisatges que per llegir. Els esforços que exigim als nostres ulls avui són enormes, s’enfronten a un treball excessiu que han de saber assumir sense perdre l’eficàcia.\nUn problema a la vista és la causa de la gran majoria de situacions de nens amb un dèficit lector. Detectar-lo ha de ser primer fruit de l’actitud observadora dels mateixos pares.\nLes ulleres són molt més que un vistós objecte de moda. Trivialitzant-ne la qualitat dels vidres o les formes per raons estètiques fa mal a la professió.\nRecordo l’observació d’un professor durant els meus estudis d’optometria: Tingueu molt respecte a la vostra professió, perquè podeu deixar a la gent cega, però mai la deixareu muda.\nPropietària d’una òptica a la capital del Gironès, Amelia Conejero Lobos es dedica en cos i ànima a l’optometria. “La visió és la finestra del cervell.”\nEl seu pare era farmacèutic i els antecedents familiars la van impulsar a llicenciar-se en Farmàcia. “Tanmateix, el món de l’òptica em fascinà ràpidament i en vaig obtenir la diplomatura l’any 1985. Des de llavors, he realitzat un gran nombre de cursos de formació continua, entre altres els de Contactologia i d’Educació i Exercicis de Rehabilitació Visuals.”\nSe sent absolutament identificada amb la seva feina. “Quan vaig descobrir l’optometria vaig saber que havia nascut per fer això; si t’apassiona allò que fas, et vas reciclant perquè, evidentment, és un aliment que necessites per tenir noves referències.”\nActualment, l’optometrista és l’especialista de la visió de capçalera, i la seva activitat professional va més enllà de la medició de la graduació. “Si tens un dubte, una necessitat, un símptoma, has de consultar l’optometrista. És ell qui després et derivarà a l’especialitat oftalmològica adequada. Fa anys, l’oftalmòleg feia una tasca de capçalera, però avui s’ha especialitzat en el camp del diagnòstic patològic i en la pràctica de la microcirurgia, que ha evolucionat molt.”\nEls defectes de refracció visuals són molt comuns entre la població per diverses raons. “Des del punt de vista antropològic, estem més preparats per veure paisatges que per llegir. Els esforços que exigim a la nostra visió avui són enormes; a banda de la lectura i l’escriptura, estem davant de pantalles de televisió, de cinema, d’ordinadors, de mòbils… Els ulls s’enfronten a un treball excessiu que han de saber assumir sense perdre l’eficàcia. Quan vaig començar, em vaig especialitzar en optometria infantil perquè sentia curiositat i perquè crec que els nens són molt especials. M’agradava veure com, analitzant la visió dels menuts, en podia deduir trets de la personalitat. Val a dir que, en aquesta societat de la imatge i de la sobresaturació visual, apareixen els primers símptomes de fatiga i altres efectes secundaris en edats molt joves. En el meu dia a dia, em trobo amb nens i nenes que pateixen situacions de fatiga o sobreesforç a causa del nivell d’atenció que se’ls exigeix.”\nEls pares de nens amb aquest tipus de problemes solen acudir a la consulta de l’especialista sense saber del cert què els passa als seus fills. “S’ha de fer pedagogia amb els pares. Cal treballar en una direcció concreta. La meva feina està molt relacionada amb professors i mestres que estan sensibilitzats amb el tema, amb psicòlegs que fan reforç escolar o amb el Centre de Desenvolupament Infantil, que és un institut multidisciplinari on es fan proves multifuncionals a nens amb problemes de retard o conflictes emocionals. De vegades, la problemàtica ve de la mateixa escolarització. El que faig és analitzar primer el nen, i llavors deduir els lapsus que té en el seu desenvolupament; això sempre a certs nivells, és clar: mai intento posar-me en un terreny patològic ni psicològic.”\nLa meitat de les visites que atén són nens que vénen acompanyats pels seus pares. “Els pares juguen un paper transcendent en tots els aspectes: en la intel·ligència emocional del nen, en la seva evolució i en la part educativa.”\nEl propòsit de la senyora Conejero és que hi hagi prou prevenció entre la població infantil com per a què l’assistència de l’optometrista deixi de ser habitual. “La vista és la causa de la gran majoria de situacions de nens amb un dèficit lector. Entendre què passa al fill ha de ser fruit de l’actitud observadora dels mateixos pares. El nen no neix amb un manual, se l’ha d’entendre, conèixer-lo, saber quines són les seves debilitats. Quan ets capaç de veure això, trobes el camí. Aquesta manera d’enfocar les coses suposà un gir de 180º en la meva professió. Em vaig proposar explicar quins podien ser els símptomes d’un nen candidat a tenir problemes de lectura i, per difondre aquest coneixement, em vaig dedicar a fer publicitat, a enviar cartes a les escoles, a fer xerrades informatives i a parlar amb els professors. Va resultar que qualsevol problema havia de passar per l’optometrista, que era qui havia de tenir la solució. I em vaig adonar que ens havíem convertit en una mena de visat que culpava el nen del seu possible problema.”\nEls resultats inesperats de la campanya informativa la van obligar a reorientar la seva actuació facultativa. “Aleshores vaig enfocar-ho radicalment diferent i així vaig aconseguir que la persona que m’arribava a la consulta ho fes amb una actitud positiva. Ara, els meus pacients vénen derivats d’altres especialistes. Treballo amb persones més sensibilitzades.”\nAmelia Conejero es reconeix una apassionada de l’òptica. De jove, es fixava en tots els aparadors d’ulleres perquè l’atreien com a objecte. “Les ulleres són molt més que un vistós objecte d’estètica. Millor que siguin boniques i amb dissenys atraients, però no hem de perdre de vista que tant ulleres com lents de contacte són bàsicament una pròtesi. Trivialitzant-ne la qualitat dels vidres o les formes per raons estètiques fa mal a la professió. L’òptic és la persona que sap quines pròtesis cal posar en cada situació. Si tinc una persona amb una malaltia degenerativa, com les cataractes, hauré de pensar en un filtre que la protegeixi. Això, evidentment, tenint en compte que també han d’encaixar en el perfil de l’usuari. La seva estètica ha de formar part de la seva idiosincràsia, però mai en perjudici de la funció.”\nCada persona és un món que cal saber interpretar. “Cadascú té un nivell de sensibilitat per la imatge diferent. Jo m’he de centrar en els interessos de l’usuari. Qui busca moda, s’interessa especialment pels models nous, impactants o, fins i tot, que duen personatges famosos. Hi ha moltes persones, la majoria, que busquen l’aspecte pràctic, funcional, identificar-se amb el model i que sigui intemporal. Les ulleres de sol sí que estan més sotmeses a temes estètics, fins al punt que se’n poden trobar en botigues de roba en versions de poca qualitat que poden perjudicar la visió de qui les porta.”\nDur ulleres comporta uns gestos específics, elegants, presumits, nerviosos. Són gestos que identifiquen. “Sóc molt observadora, sobretot amb el llenguatge corporal. Les persones que porten ulleres, quan se les treuen fan un gest de relaxació, d’alliberar tensió, desenfoquen l’objectiu i poden centrar-se més en el seu pensament. És una mena de teràpia.“\nEls òptics, com els oftalmòlegs, tenen una professió molt delicada, de compromís. La senyora Conejero rememora especialment una frase d’un antic professor. “A l’inici dels meus estudis, un professor ens va fer una observació que m’ha quedat gravada. Ens va dir: Tingueu molt respecte a la vostra professió, perquè podeu deixar a la gent cega però mai la deixareu muda. Jo sé que a les meves mans tinc la gran responsabilitat de tenir cura de la visió de les persones per tal que puguin treballar cada dia i viure amb plenitud.”\nPrevAnteriorJOSEP MARIA COMELLES I CALATAYUD\nSiguienteENRIC CONTI PENINANext


Comfort Inn & Suites Near Temecula Wine Country Murrieta (CA) Estats Units - Ofertes d'hotels amb els MILLORS DESCOMPTES EN LÍNIA\nVeure tots els 2 allotjaments a Murrieta (CA).\n41005 California Oaks Rd., Murrieta, Murrieta (CA), Estats Units, 92562 - Veure al mapa\nDissenyat tant per oci com per negoci, Comfort Inn & Suites Near Temecula Wine Country està situat idealment a Murrieta; una de les localitzacions més populars de la ciutat. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nAprofiti's de la riquesa de serveis i avantatges d'aquest hotel de Murrieta (CA). L'hotel ofereix accés a una gran gama de serveis, inclosos Wi-Fi gratuït en totes les habitacions, instal.lacions per a minusvàl.lids, Zones públiques amb Wi-Fi, aparcament de cotxes, ascensor.\nEntri en una de les 65 habitacions i escapi de l'estrès del dia amb una ampla gama de comoditats com televisió de pantalla plana, aire condicionat, servei de despertador, despertador, telèfon. L'hotel ofereix una excelent varietat d'instal.lacions d'oci, incloent piscina coberta. Descobreixi una encantadora mescla de servei profesional i ampla gama de característiques a Comfort Inn & Suites Near Temecula Wine Country.\nTots els tipus de viatgers (152) Parelles (66) Viatgers en solitari (32) Famílies amb infants petits (25) Famílies amb infants grans (13) Grups (16)\nAllotjaments a Murrieta (CA)


Arriba l'Estima Fest, la gran festa del 75è aniversari de La Molina | NacióCerdanya\nLa cita, que tindrà lloc divendres 2 i dissabte 3 de març, s’emmarca en el conjunt d’activitats previstes per commemorar el 75è aniversari de la instal·lació del primer remuntador a l’estació\nAglutinarà la celebració de la Copa del Món FIS de snowboard cross i la festa d’aniversari que amb Els Amics de les Arts\nRedacció | 01/03/2018 a les 20:36h\nArxivat a: Política, La Molina, FGC, 75 aniversari, Estima Fest\nEls dies 2 i 3 de març La Molina celebrarà l’Estima Fest, la festa del 75è aniversari de la instal·lació del primer remuntador a l’estació. La cita tindrà moments de caire esportius i lúdics, pensats per a tots els públics i gustos.\nDurant aquest cap de setmana, La Molina serà l’escenari de la vuitena prova del circuit de Copa del Món FIS de snowboard cross (SBX). La competició comptarà amb la participació dels millors riders internacionals, com el francès Pierre Vaultier o la italiana Michela Moioli, així com també els tres riders de la Real Federación Española Deportes de Invierno (RFED): Regino Hernández, actual medalla de bronze en els Jocs Olímpics de PyeongChang’18, Lucas Eguibar i Laro Herrero. Divendres seran les classificatòries i dissabte es disputaran les finals i es lliuraran els premis al sector dels Alabaus, a les 16.30 h.\nPel que fa a l’Estima Fest, la festa del 75è aniversari de La Molina, dissabte a la tarda, és el torn de la música i la gresca. A les 16.30 h, comença la festa amb el DJ Carles Pérez, presentador i locutor estrella del programa despertador El matí i la mare que el va parir a Ràdio Flaixbac. A més com sorpresa l’Estima Fest comptarà amb l’actuació de l’actor i humorista Pep Plaza conegut per les seves imitacions a famosos com Pep Guardiola, Eugenio o Boris Izaguirre.\nEl moment culminant de l’Estima Fest arribarà amb el concert d’Els Amics de les Arts, a l’aparcament del telecabina. El grup barceloní portarà fins a l’estació el seu últim disc Un estrany poder. Després de l’actuació en directe, començarà un espectacular castell de focs, seguit d’una sessió musical conduïda novament pel DJ Carles Pérez, que amenitzarà la nit als més noctàmbuls i als que tinguin més ganes de gresca.\nAmb motiu de la celebració de l'Estima Fest, Rodalies de Catalunya ha habilitat una circulació especial de l'Ski Tren amb sortida a La Molina a les 20:50hrs i arribada a Barcelona - Plaça Catalunya a les 23:23hrs, Sants 23:28hrs i l'Hospitalet del Llobregat 23:36hrs. Aquest tren no pararà en cap altra estació que les esmentades anteriorment. També hi haurà circulació del bus que realitza el servei entre l'estació d'esquí de La Molina i l'estació de tren per a complementar aquest servei. D'aquesta manera podreu gaudir fins al darrer moment de la festa.\nPer a més informació: www.lamolina.cat.\nEls Amics de les Arts amenitzaran la festa. Foto: @FGC


Fisioteràpia – Sacalm Salut\nCom a professió de l’àmbit sanitari, la fisioteràpia té com a objectiu augmentar el nivell de salut i les condicions de vida de les persones. Les tècniques de la fisioteràpia actuen en la prevenció, la promoció, el manteniment i la recuperació de les capacitats funcionals, la força muscular i el moviment articular.\nTeràpia manual (massoteràpia, fisioteràpia manipulativa articular, mobilització, relaxació)\nEmbenats funcionals (kinesiotaping)\nEstiraments passius i actius\nA través d’un pla de tractament individualitzat, permet ajudar a millorar la situació de pacients amb problemes d’artrosis, artritis, osteoporosis o fibromiàlgia, entre d’altres.\nPer estimular i facilitar la rehabilitació de pacients amb afectacions neurològiques.\nPermet tractar diferents traumes i patologies:\npatologies de columna vertebral\ntendinitis, bursitis, fascitis, fractures\ndolors musculars, luxacions, contusions\nrecuperació pre i postquirúrgica\nAquesta branca de la fisioteràpia està dirigida a totes les persones que practiquen esport habitualment, tant si es tracta d’un esport de base, amateur, de salut, d’elit o d’alt rendiment. La fisioteràpia esportiva consisteix en fer un treball preventiu i un altre de recuperació de lesions.\nlesions lligamentoses i articulars\nLa fisioteràpia respiratòria ofereix beneficis en la prevenció i tractament de les patologies respiratòries, tant en l’edat pediàtrica com adulta. Es basa en un profund coneixement del sistema respiratori i les alteracions fisiopatològiques que es produeixen en les afeccions mèdiques i quirúrgiques. La fisioteràpia respiratòria desenvolupa una sèrie de tècniques per a la prevenció, curació i estabilització d’aquestes afeccions. S’ha consolidat com un dels pilars terapèutics principals per al maneig de les malalties pulmonars obstructives, restrictives cròniques i agudes.\nMés informació i concertació de visites:\n649 54 60 81 (Aleix) | 647 051 299 (Amanda)


La pilot Sophia Flörsch, operada de la columna per l'accident a Macau\n© Sophia Flörsch.\nLa pilot alemanya Sophia Flörsch es va sotmetre ahir a una operació d’onze hores després de l’esgarrifós accident que va tenir diumenge al GP de Fórmula 3 de Macau. Flörsch, de disset anys, es va fer una fractura a la setena vèrtebra cervical, sense dany a la medul·la espinal ni signes de paràlisi al moment en què va començar de l’operació. La pilot va enviar un missatge tranquil·litzador després de l’accident. “Volia dir-vos que estic bé i que demà al matí m’operaran”, va publicar a Twitter després d’ingressar a l’hospital de Macau.\nLa intervenció es va estendre onze hores a causa de la cura extrema que requereix operar al voltant de les vies nervioses. Flörsch, de l’equip Van Amersfoort, va perdre el control del cotxe al quart revolt de la prova final de Fórmula 3 quan anava quinzena, i va xocar amb Sho Tsuboi abans de sortir disparada. L’alemanya, que rodava a més de 250 quilòmetres per hora, va volar més enllà de les barreres de seguretat i va xocar contra una tanca.\nQuatre persones més van resultar ferides. Tsuboi tenia dolors lumbars, un fotògraf es va queixar de dolors al fetge, i un altre fotògraf i un operari de la pista van patir traumatismes i talls a la cara. A més, l’operari es va fer una fractura a la mandíbula. Es desconeixen les causes de l’accident, que actualment investiga la FIA. Flörsch, que complirà divuit anys l’1 de desembre, competeix en la seua primera temporada a la Fórmula 3.


Teatre de Valencià 1r i 2n d’ESO: «La Bella Dorment» | Web Escuela Profesional La Salle Paterna\nEls alumnes del primer cicle d’ESO varen gaudir de la representació teatral del clàssic conte de LA BELLA DORMENT de Charles Perrault en valencià al nostre teatre, es va actualitzar un clàssic de tota la vida emprant articles sorprenents, per exemple, la vareta màgica de les fades era una granereta de bany!!!.\nLa Bella dorment va una mica més enllà. Valors com l’obediència, la sinceritat, el respecte per la gent major, etc. són alguns del missatges “ocults” que té aquest espectacle.\nEls actors de la companyia «La Tourné» empraren l’enginy per a captar l’interés dels xiquets emprant molt la música, el color, baixant als seients, barrejant-se amb els alumnes, etc. Però, sobretot, vàrem riure bona cosa!!!\nAmunt el teatre, l’espectacle en viu!


Buscant el meu camí per la Mola-Obac: La Castellassa de Can Torres i la Canal Gentil o Canal de l'Elefant (2na Edició)\nMolt interessant l’itinerari, encara que es veu força exigent.\nAquest diumenge (13-6-10) varem anar a Els Cortins i subscric el que dius en la descripció del itinerari, agraint la tasca que fan persones que arrangen aquets passos més compromesos per al bé de tots.\n14 de juny de 2010 a les 19:33\nQuan escric aquestes rutes, a part de posar les fotos i explicar les petites fites que anem fen, també penso que puguin ser d'utilitat per algú.\nEl teu escrit m'ha fet molta il·lusió i espero que no sigui la darrera vegada que em facis algun comentari.\n16 de juny de 2010 a les 20:28\nbaiarols ha dit...\nPor que has quitado lo mejor del blog, o sea el sonido que tenia antes\n4 de març de 2012 a les 1:34


L'antiga patronal de Boi Ruiz li gira l'esquena\nLA TISORADA A LA SANITAT\nLa Unió Catalana d'Hospitals critica el pla de retallades a Salut perquè afectarà qualitat i plantilles\nCARLES ARBOLÍ Actualitzada el 02/04/2011 00:00\n260x366 El conseller de Salut, Boi Ruiz, es mostra expectant a les reaccions que provoca el pla d'ajust sanitari. A la imatge, durant una reunió amb infermeres dijous passat . / JORDI PIZARRO El conseller de Salut, Boi Ruiz, es mostra expectant a les reaccions que provoca el pla d'ajust sanitari. A la imatge, durant una reunió amb infermeres dijous passat . / JORDI PIZARRO\nQuan Boi Ruiz va prendre possessió com a conseller de Salut una de les primeres crítiques que va rebre és que era el representant de la patronal hospitalària a la Generalitat. El seu pas fins al desembre passat com a president de la Unió Catalana d'Hospitals, la més important del país amb 380 centres representats, va ser utilitzat per posar en dubte el model sanitari que aplicaria al departament. Tres mesos després, a la seva antiga patronal tampoc li agrada el pla de retallades a Salut. La Unió, a través d'un comunicat, expressa la seva "preocupació" per l'impacte que pot tenir la tisorada i adverteix que pot afectar directament "el model de prestació de serveis i de l'estructura de les organitzacions amb incidència especial en l'àmbit de les plantilles". És a dir, que reduir el pressupost dels hospitals en un 10 per cent de mitjana obliga a retallar molt més enllà d'aspectes de gestió i pot incidir directament en la qualitat assistencial i els professionals.\n"Les entitats no podran assumir les retallades del pressupost només aplicant mesures de gestió", insisteix la Unió Catalana d'Hospitals, que demana que el departament de Salut que practiqui un "abordatge global implicant tots els agents per permetre assolir acords que facin possible aquesta reestructuració de la manera més eficaç i menys lesiva possible". Així, la patronal demana participar i incidir d'una manera més activa en el pla de reajustament del departament que dirigeix el seu antic president.\nVisions més favorables\nMalgrat les crítiques que ha aixecat la proposta de retallades a Salut i les seves conseqüències -tancament de llits i quiròfans, reordenació de serveis i reduccions de plantilles-, els especialistes consultats per aquest diari avalen algunes de les mesures del Govern. És el cas de l'economista i experta en salut pública Anna Garcia -Altés: "Hem de llegir la crisi com una oportunitat per reordenar el sector". Segons ella, l'actual model sanitari, a banda de l'increment progressiu de la despesa que ha anat acumulant en els últims anys, es caracteritza per "la quantitat de coses innecessàries que es fan a la població". Garcia-Altes es refereix sobretot a proves diagnòstiques que es repeteixen, la confecció de cribatges innecessaris o la mateixa despesa farmacèutica. "Potser ha arribat el moment de recuperar la veritable medicina preventiva, que passa per reforçar els hàbits de vida saludables per davant dels tractaments molt sovint innecessaris", diu aquesta experta en salut pública. I afegeix: "Cal formular propostes positives i fer-les amb criteri, com ara endreçar el catàleg de serveis, que ja s'abordarà de manera immediata". Garcia-Altérs posa sobre la taula el debat del copagament en determinats serveis. "Potser no tot ha de ser gratuït per a tothom", diu, i posa com a exemple les fecundacions in vitro . I cita com a visualització de tot plegat el resultat d'un estudi molt significatiu: el 20% de les persones que estan en llistes d'espera quirúrgiques es curen de manera espontània.\nLa preocupació arriba al 70%\nEl doctor en medicina i cirurgia per la Universitat Autònoma de Barcelona (UAB) Armando Martín Zurro recorda que, segons un recent estudi del VII Fòrum de Debat Social, el 70% de la població està preocupada pel descens de la qualitat del sistema sanitari. Però, està justificada, aquesta preocupació? "Cal millorar l'eficiència posant l'accent en mesures com ara la reformulació del copagament dels medicaments, l'extensió de models organitzatius amb més implicació dels professionals sanitaris en la gestió, la reorganització de l'oferta dels proveïdors de serveis sanitaris, la conscienciació ciutadana o l'avaluació de l'eficiència de les tecnologies sanitàries", assenyala Martín Zurro.\nL'expert demana una "actuació valenta dels poders polítics per explicar amb transparència que suposarà la retallada econòmica i promovent actuacions per frenar la crisi com, per exemple, el finançament del sistema amb impostos finalistes". El doctor de la UAB afirma que la crisi esdevé en un element per reflexionar sobre la sanitat i que s'ha d'aprofitar".


Biblioteca Pilarin Bayés. Santa Coloma de Cervelló: eBiblio Catalunya, el nou servei de préstec de llibres electrònics\nJa està disponible el nou servei de préstec de llibres electrònics per als usuaris de les biblioteques públiques de Catalunya, eBiblio Catalunya.\nMés de 1.900 títols d'obres de ficció i no ficció de diferents gèneres i temàtiques, amb fons en català i castellà, i per a públic adult, així com infantil i juvenil.\nLa lectura dels llibres electrònics es podrà fer de dues maneres:\n· Reproducció en temps real (streaming), a través de l'aplicació eBiblio Catalunya, disponible per a Android i properament per a IOS. Cada usuari es podrà descarregar l'aplicació en cinc dispositius mòbils diferents. Un cop sincronitzats els documents en préstec, es podran llegir sense necessitat de connexió a internet.\n·Descàrrega, per a ordinadors personals i lectors de llibres electrònics compatibles amb DRM d'Adobe. Per poder-los llegir cal instal·lar l'aplicació gratuïta Adobe Digital Editions i disposar d'un compte Adobe ID. Es podran llegir els llibres, transferir-los o accedir-hi en sis dispositius diferents utilitzant el mateix compte d'Adobe ID.\nPublicat per Biblioteca Pilarin Bayés a 16:34


Els nostres valors | Clínica Salus Infirmorum\nLa Declaració de Valors dels Centres de l'IRSJG és el resultat d'un treball i reflexió profunds en què s'han revisat i actualitzat els valors que ens identifiquen com a Centres de l'Institut de Religioses de Sant Josep de Girona.\nPosem a la vostra disposició la versió digital de l'llibret de la Declaració de Valors dels Centres de l'IRSJG. Hi trobareu les accions i actituds que hem de desenvolupar en el nostre treball diari, sota el lema "Servir i vetllar" de la nostra fundadora Maria Gay Tibau.\nTractar tothom amb amabilitat i proximitat .\nEscoltar les persones de forma activa .\nDemostrar interès, obertura i entrega envers els altres .\nAfavorir la confiança de tothom que acudeixi a nosaltres amb comprensió i honestedat .\nProporcionar un ambient confortable que afavoreixi el reconeixement mutu .\nDesenvolupar les nostres responsabilitats de forma íntegra i desinteressada .\nCuidar les persones del nostre entorn, especialment en moments de dificultat o de patiment .


El Caldes vol donar un pas més\nEl Recam Làser Caldes es prepara per disputar la 11a jornada de l’OK Lliga amb la visita de l’Hoquei Lloret. Els calderins arriben a la cita en cinquena posició amb 15 punts. A falta de tres jornades pel final de la primera volta, els de Candami compten amb 4 punts de marge respecte el 9è classificat que tanca la zona d’accés a la Copa. A més, estan igualats amb el Reus Deportiu, quart classificat, i per tant, cap de sèrie.\nEls vallesans tornen a la Torre Roja després de sumar un valuós empat a l’Olímpic de Vic en un encontre molt disputat. Els números parlen del bon estat de l’equip amb sis partits consecutius sumant a la lliga i amb el regust de les victòries a casa contra Igualada o Calafell.\nEls de Perarnau han caigut a la darrera posició de la taula després de la desfeta a Girona. Una victòria en 10 jornades no fa justícia a un equip rocós i molt complicat de superar. L’experiència de Serra, David Plaza o Álex Grau complicarà molt les coses als arlequinats que hauran d’oferir la millor versió per sumar la victòria.\nAquest dissabte a partir de les 8 del vespre, Recam Làser Caldes vs Hoquei Lloret, en directe per OK Liga TV.


Tarragona torna a ser la ciutat amb els taxis més cars d'Espanya\nBarcelona encapçala el rànquing del preu per quilòmetre diürn\n3 min. Barcelona 14/11/2019 14:49\n651x366 Un taxi tarragoní, en una imatge d'arxiu / JOAN MATEU PARRA Un taxi tarragoní, en una imatge d'arxiu / JOAN MATEU PARRA\nTarragona va repetir el 2018 com la ciutat amb els taxis més cars d'Espanya, una posició que ocupa des de fa diversos anys. Segons un estudi de l'organització de consumidors Facua, Tarragona és el municipi amb un cost més elevat de la suma de tres trajectes en taxi –d'un quilòmetre, cinc quilòmetres i deu quilòmetres–, que arriba als 94,81 euros.\nEn el cas de Barcelona, la suma d'aquests tres trajectes té un preu de 83,62 euros, a Lleida, de 82,99 euros, i a Girona, de 80,58 euros.\nDarrere de Tarragona, el rànquing per preu l'encapçalen San Sebastián, Vitòria i Madrid. A l'altre extrem s'hi situa Las Palmas (amb un preu de 53,59 euros), precedida per Ceuta, Cadis i Jaén.\nNo obstant això, tenint en compte els diferents paràmetres a l'hora de demanar un taxi, Barcelona és la ciutat més cara segons el preu per quilòmetre en horari diürn, mentre que a la nit comparteix aquesta posició amb Pontevedra. Per contra, Les Palmes de Gran Canària i Cadis tenen el preu més barat pel dia, i Ceuta durant la nit.\nSi es considera la carrera mínima, Sant Sebastià, Lleida i Vitòria són les més cares, mentre que Pamplona, que l'any passat ocupava la tercera posició, desapareix dels primers llocs per haver eliminat aquest concepte i haver-lo substituït per la suma de la baixada de bandera més el preu d'un quilòmetre. Per contra, les capitals gallegues de Lugo, Ourense i Pontevedra, així com Barcelona, repeteixen com les que tenen la carrera mínima més barata.\nQuè és millor, taxi o Cabify? Si és per preu, el taxi guanya\nRespecte a la baixada de bandera, Sant Sebastià repeteix com la ciutat més cara pel dia (4,18 euros) i Tarragona a la nit (4,70 euros). En la banda oposada, Ceuta també repeteix com la més barata en horari diürn (0,90 euros) i Castelló en el nocturn (1,20 euros). Atenent al preu per quilòmetre, després de Barcelona (1,17 euros) es troben Castelló (1,12 euros) i Santa Cruz de Tenerife i Madrid (totes dues amb 1,10 euros) com els municipis més cars durant el dia. Per contra, Cadis i Les Palmes de Gran Canària són, amb 0,70 euros, les més barates en horari diürn. A la nit, la ciutat més barata és Ceuta (0,71 euros), mentre que Pontevedra i Barcelona (1,40 euros les dues) són les més cares.\nEls preus de 30 de les 51 ciutats analitzades per Facua han experimentat augments en alguna de les seves tarifes, de manera que la pujada mitjana el 2018 pel que fa a l'estudi va ser de l'1,6%.


Luis Suárez fa el primer gol del Barça davant l'Osasuna EFE\nBarcelonaEl bon joc va tornant al Barça. Després de moments puntuals d'alegria contra el Madrid i de gaudir contra el Borussia, l'equip de Luis Enrique ha engrescat amb un bon partit al camp de l'Osasuna (0-3),en un duel en què les ocasions desaprofitades a la primera part han afegit emoció a l'exhibició de joc visitant. Exhibició que hauria pogut acabar amb una golejada encara més gran.\nA Pamplona s'ha confirmat una norma no escrita: quan el Barça juga tal com s'ensenya a la Masia, amb fidelitat a un estil, sol guanyar. Cal guanyar, però la forma de fer-ho també és clau. A vegades, la possessió ha estat per sobre del 75%, malgrat que alguna contra local ha fet patir la defensa blaugrana.\nEl joc ha tornat, però l'efectivitat a estones semblava haver marxat. Luis Suárez i Messi han fallat un cop i un altre contra Nauzet abans del descans i, de fet, l'uruguaià només ha marcat a porteria buida a la segona part, en una jugada en què els navarresos han demanat fora de joc, malgrat que Luis Suárez estava darrere la pilota i, per tant, en posició legal. L'efectivitat, efectivament, ha tornat a la segona part.\nEn lliga de Messi i 10 gols en lliga de Suárez\nEl Sadar ha vist un partit en què els dos equips han estat prou sincers. L'Osasuna, cuer, s'ha limitat a defensar, buscant alguna contra en què Sergio Léon, l'exdavanter del Llagostera, ha il·lusionat els aficionats locals. El Barça, però, ha arribat a tenir el 80% de la possessió als 25 minuts de joc, encomanant-se a Iniesta, que gairebé ha donat a Luis Suárez una assistència tan bonica com aquella de Laudrup a Romario al mateix estadi i a la mateixa porteria. L'uruguaià, però, ha xutat creuat.\nLuis Suárez intenta batre el porter d'Osasuna Nauzet Efe\nEl primer temps ha estat un monòleg de joc blaugrana. Luis Enrique ha reiterat la seva confiança en André Gomes, titular al centre del camp amb Busquets i Iniesta, i ha situat Arda Turan en atac, que ha ocupat el lloc del sancionat Neymar. A la defensa, descans per a Mascherano, amb Umtiti de titular. Rakitic, doncs, ha perdut avui la titularitat.\nDesprés dels seus tres gols al Mönchengladbach, Arda ha tingut menys pes, malgrat que el Barça ha creat moltes ocasions. Nauzet, l'exporter del Sabadell, ha aturat tres xuts destinats a ser gol de Messi i Suárez, amb bones jugades de Jordi Alba per una banda i Iniesta brillant al centre del camp. De forma incomprensible, però, el gol no ha arribat i l'Osasuna ha avisat en els darrers minuts de la primera part.\nde gol de Jordi Alba\nA la segona part, Sergio León ha avisat amb una gran vaselina al travesser, però ràpidament el Barça ha recuperat el control del joc, jugant unit i estovant de mica en mica la defensa navarresa. Finalment, ha arribat el 0-1 amb una jugada col·lectiva amb assistència de Jordi Alba a Suárez. El lateral, molt connectat, també s'ha encarregat de fer l'assistència del 0-2 a Messi (min 73) després d'uns minuts amb dues reclamacions de penal, una a cada àrea.\nLuis Enrique ha apostat per controlat el matx donant minuts a Denis Suárez per Arda Turan i després a Rafinha per André Gomes, amb la idea de mantenir la possessió, d'intentar que un lluitador Sergio León no seguís liderant atacs en solitari i d'acabar de confirmar així un triomf que posa punt final a la mala ratxa a la Lliga. Ja amb espais, Messi, en el darrer minut, s'ha encarregat de posar el seu segell amb un gran gol, amb jugada individual i un cop de maluc que ha deixat per terra tota la defensa local.\nUn triomf acompanyat per bon joc, per control i per l'estil que sol agradar als barcelonistes. El rival era el cuer, però el Barça, de mica en mica, recupera les bones sensacions just abans del derbi amb l'Espanyol.


Un sistema instantani d’impressió de fèrules en 3D, un paquet d’eines digitals per adaptar-se al nou entorn derivat de la covid-19, un projecte de mentoring adreçat a autònoms i microempreses, una marca de roba sostenible i un programa per promoure l’ocupació de col·lectius vulnerables. Aquests i fins a un total d’onze projectes van rebre ahir en el marc de Bizbarcelona i el Saló de l’Ocupació el reconeixement “Barcelona mai s’atura” per visibilitzar la feina de pimes, entitats i persones emprenedores en l’aplicació de la innovació i el talent en la transformació dels seus negocis.\nCreats per Barcelona i la resta d’entitats promotores de Bizbarcelona i el Saló de l’Ocupació, la segona edició dels “Barcelona mai s’atura” han volgut posar en valor la tasca de col·lectius i entitats que en l’últim any han destacat per l’aplicació de la innovació en la transformació de negocis i d’activitats amb impacte social o per l’aposta estratègica pel talent com a palanca de creixement.\nEn la categoria d’Innovació en la Gestió, es va reconèixer Skelet Easylife, per haver creat un software que permet la fabricació en temps rècord de motlles de guix o fibra de vidre per a les urgències hospitalàries; el Grup Montaner, pel seu model de teletreball dissenyat a mida per cada treballador segons les seves necessitats; o el paquet de serveis i eines digitals que el Col·legi Oficial d’Agents Comercials de Barcelona per facilitar als seus professionals reactivar la seva feina diària adaptant-se al nou entorn derivat de la Covid-19.\nEn l’àmbit d’Innovació amb Impacte Social, es van distingir 3 propostes: el projecte Cuidar en Casa que ofereix suport i acompanyament mitjançant eines telemàtiques als cuidadors que tenen a càrrec una persona amb dependència; SOS Mentoring, el programa de voluntariat en què persones professionals, directives i empresàries ajuden autònoms i microempreses a prendre decisions per a fer front a la crisi de la Covid-19; i la marca de roba sostenible Circoolar.\nDe la seva banda, el programa de millora d’ocupabilitat de persones amb trastorns de salut mental de la Fundació CHM; la startup que connecta vacants de perfils d’IT amb reclutadors TalentFY; l’estratègia de transformació de la gestió de persones de Finques Feliu; el programa Work@ que vol contribuir a crear oportunitats laborals per a col·lectius vulnerables de l’operador de centre comercials Unibail Rodamco Westfield; i el LAB1876, la iniciativa d’innovació oberta de Damm van ser reconegudes en la categoria de Talent que Transforma.\nEl Saló de l’Ocupació i Bizbarcelona se celebra fins dijous al Palau 8 del recinte de Montjuïc oferint més de 360 propostes, entre conferències, tallers, assessoraments i espais de networking, amb l’objectiu d’oferir recursos i solucions adreçades a pimes, startups, autònoms i persones amb projectes de negoci o en recerca de noves oportunitats professionals.\nFotografies de l’acte de lliurament aquí\nTel. 932332378 – 2541


IQOXE pressiona tothom per a poder operar el més aviat possible | Diari La República Checa\nIQOXE pressiona tothom per a poder operar el més aviat possible\nLa Confluència Jove convida joves d’ERC per ‘conèixer’ TGN sota la mirada del rei\nIncrement policial a Salou per ‘certificar’ que és una ciutat segura\n48 imatges fotoperiodístiques del Premi Mañé i Flaquer s’exhibeixen al Moll de Costa\nL’empresa IQOXE vol passar pàgina. Quan encara s’està investigant les causes que van provocar una explosió que va originar la mort de tres persones, els responsables de la fàbrica estan movent cel i terra perquè s’agilitzi la tramitació dels permisos fonamentals per reiniciar l’activitat. La idea és, almenys, començar a operar en la zona no afectada per l’accident mortal. En un comunicat, la direcció i el comitè d’empresa desmenteixen les informacions publicades, on s’afirmava que IQOXE havia reiniciat l’activitat.\n“Tots els treballs que s’executen pretenen mantenir la instal·lació de manera plenament segura”, s’ha apuntat. La nota arriba el dia següent al fet que el secretari general de el Departament de Treball, Josep Ginesta, anunciés l’obertura d’un nou expedient a l’empresa per incompliment de l’avaluació dels riscos laborals en la represa de l’activitat. A més, IQOXE ha expressat el compromís de reconstruir la planta.\nEl contingut de la nota enviada a la premsa ha estat acordat per les dues parts després d’una trobada, on s’ha analitzat la situació de l’empresa. Els directius d’IQOXE han “fet veure” als treballadors la necessitat d’engegar les màquines pel bé de totes les parts. Els bombers i els investigadors dels Mossos d’Esquadra continuen analitzant diferents aspectes de l’empresa.\npreviousEl CDR convoca una concentració de suport als avis del Morell\nnextEl PP Salou vol consens per millorar la connexió ferroviària


Cinc detinguts per presumpte tràfic de drogues i pertinença a grup criminal a Barcelona\nPublicat 16/12/2021 13:29CET\nGUARDIA URBANA - Archivo\nLa Guàrdia Urbana de Barcelona va detenir dimecres a la tarda cinc persones per presumpte tràfic de drogues i pertinença a grup criminal al districte de l'Eixample, segons han explicat fonts municipals a Europa Press aquest dijous.\nEl dispositiu es va desplegar al voltant de les 16 hores arran d'una investigació del Grup de Delinqüència Urbana de la Unitat Territorial de l'Eixample de la Guàrdia Urbana, que va detectar un presumpte grup delictiu que es dedicava a la venda i distribució de substàncies estupefaents a pisos i locals.\nEls agents van fer set entrades i escorcolls a pisos i locals dels barris del Fort Pienc i de la Sagrada Família, després de reunir un gran nombre d'indicis de l'activitat delictiva del presumpte grup, dels seus components i dels rols que tenia cadascun, a més dels punts on emmagatzemaven i tractaven la substància per distribuir-la.\nL'operatiu va acabar amb la detenció de cinc persones per un presumpte delicte contra la salut pública i pertinença a grup criminal.\nDurant els escorcolls es van intervenir 7.820 euros en metàl·lic i diverses quantitats de substàncies estupefaents i de material per a la posterior distribució.


La Garrotxa és sinònim de volcans i bellesa natural. Curiosament, moltes persones en sentir que la Garrotxa és zona volcànica, pensen en lava incandescent i molts cràters fumejants a punt de fer erupció per tota la comarca.\nRes més lluny de la realitat, ja que els volcans a la Garrotxa es van apagar fa centenars d’anys. Però en una certa forma continuen marcant el territori que ha portat a la comarca a tenir un interessant i important segell d’identitat, no sols en els seus preciosos paisatges sinó també en la seva cuina, la famosa cuina volcànica.\nNingú que ha passejat per Olot, col·loca en dubte la bellesa natural i paisatgística de la Garrotxa. De fet, milers de persones visiten la comarca tots els anys a causa de la gran varietat natural i activitats que es poden realitzar a Olot.\nPerò en aquest article, ens centrarem en un dels aspectes més interessants i deliciosos en visitar Olot: la gastronomia a la Garrotxa. La cuina volcànica és un concepte poc comú, però que forma part de la identitat a Olot, i captiva el nostre paladar tal com els seus paisatges delecten la nostra vista.\nEn Mas Prat de Castellar, desitgem mostrar-te alguns dels productes i aliments característics de la gastronomia a la Garrotxa que et convidem a degustar en visitar Olot.\n– Gastronomia A la Garrotxa – Els Embotits.\nUna de les característiques principals de la gastronomia a Olot, són els embotits. A la Garrotxa podràs trobar embotits de tota mena, alguns molt coneguts, i altres característics com la llonganissa, secallona, botifarra blanca, fuet, botifarra negra, bull blanc o negre. Aquest últim, és a dir el bull, és alguna cosa semblança a obús de botifarra cuita que es pot emplenar amb llengua o ronyó. Alguna cosa que pot ser extrem per a alguns, i per a uns altres és una cosa interessant a degustar.\nNo obstant això, els embotits són una marca característica de la cuina volcànica, i si ets amant dels embotits en qualsevol de les seves presentacions, d’assegurança que gaudiràs encara més de l’estada.\n– Gastronomia A la Garrotxa – Les Mongetes De Santa Pau.\nEls fesols de Santa Pau o Mongetes de Santa Pau, són unes mongetes petites de pell fina molt coneguts en tota Catalunya. Particularment en tota la zona pròxima al poble Santa Pau podràs apreciar enormes extensions de camps sembrats per a la seva posterior collita. La vista cap a aquests camps ja és un senyal del que molt segurament podràs menjar en visitar Olot.\nCom hem esmentat anteriorment, aquesta mongeta és de pell molt fina requereix poc temps de cocció, en la cuina volcànica és molt comuna veure-la en plats acompanyats d’una bona botifarra, “empedrats”, en amanides i diversos plats gastronòmics locals.\n– Gastronomia A la Garrotxa – El Formatge Serrat D’Ovella.\nUna de les particularitats de la gastronomia local, és el formatge a la Garrotxa, que no sols és molt consumit localment, sinó que és bastant conegut en tota Catalunya. El formatge té un sabor especial i es va recuperar fa uns anys basant-se en els antics formatges de cabra a la comarca. Així que una de les delícies que podràs degustar és el formatge artesanal caracteritzat per tenir una pell una miqueta mohosa, suau i molt cremós.\nEncara que existeixen diverses varietats de formatges que formen part de la gastronomia, és interessant destacar un d’ells com el Serrat d’Ovella. Tal com el seu nom l’indica, és un formatge d’ovella realitzat normalment amb llet crua i és molt conegut al Pirineu. És un formatge consistent i amb un sabor intens.\nEl formatge Serrat d’Ovella, així com els altres tipus de formatges, són elaborats per artesans locals de formatge al Pirineu català, alguns dels quals els venen online, però la gran majoria de formatges elaborats artesanalment són venuts en els comerços locals i dels pobles al voltant, amb la qual cosa l’única manera de degustar-los és visitant Olot.\n– Gastronomia A la Garrotxa – Carn En Múltiples Presentacions.\nSens dubte, la carn es fa molt present en la cuina volcànica. Des de botifarres, cebes farcides de carn, carn en salsa, milfulls de botifarra del perol i patates, fins a delicioses hamburgueses de vedella, són només algunes de les delícies que podràs provar a Olot. Si ets amant de la carn, gaudiràs i molt amb la gran varietat de plats a degustar.\n– Gastronomia A la Garrotxa – Les Patates D’Olot.\nAquest plat podem afirmar que és un els més famosos de la llista. Les patates d’Olot, tal com el seu nom indica són molt típiques de la ciutat d’Olot a la Garrotxa, i les podrà veure incloses en la carta de la gran majoria dels restaurants.\nUna de les característiques interessants de les patates d’Olot és que el seu farciment pot ser molt variat, la qual cosa ho converteix en un plat senzill, deliciós i amb diferents sabors segons el farciment que contingui.\nPer descomptat, la cuina volcànica té molt més a oferir. A l’Hotel & Spa Mas Prat de Castellar, estem convençuts que no sols podràs gaudir de la bellesa natural i patrimoni arquitectònic d’Olot, sinó que a més degustaràs plats i productes locals que captivaran el teu paladar.\nEt convidem a posar-te en contacte amb nosaltres per a donar-te major informació sobre els establiments gastronòmics més recomanats i activitats a realitzar durant la teva estada a la Garrotxa.\nCategories: Destacados, GastronomíaBy Mas Prat 16 juliol 2020 Leave a comment\nTags: cocina volcanicaGastronomía en la GarrotxaGastronomía en Olot\nPreviousPrevious post:Rutes de senderisme a la Garrotxa.NextNext post:Ruta modernista a Olot.


El Decret Llei de venda centralitzada dels drets de televisió, parat per la Moncloa\nEncara ningú sap quin operador retransmetrà els partits de futbol de la propera temporada -a falta de només d'uns mesos- malgrat les promeses de la venda centralitzada dels drets de televisió que el secretari d'Estat per a l'Esport, Miguel Cardenal, porta fent ja dos anys. Els clubs estan anunciant vagues per la no aprovació d'aquest Decret Llei i la RFEF reclama de manera sorprenent la titularitat d'aquests drets. Però, la pregunta és òbvia: per què el Reial decret no ha arribat encara al Consell de Ministres quan des de la pròpia Secretària d'Estat es va dir que l'aprovació seria imminent? Segons informa el diari AS, la culpa la té Álvaro Nadal Beida, director de l'Oficina Econòmica de Rajoy, que va aconsellar parar-lo.\nTal com publica el diari AS, Álvaro Nadal és la persona de confiança de Mariano Rajoy en matèria econòmica. És la figura que li prepara les seves reunions internacionals i també un ultraliberal convençut que pensa que el model actual en el qual cada club negocia pel seu compte la venda dels seus drets és l'ideal. D'aquesta forma, en el seu informe, concloïa que el millor era deixar que el mercat s'ajustés per si solament.\nAixò, ha provocat una situació desesperada al món del futbol. En primer lloc, per a Miguel Cardenal, que va prometre l'aprovació d'aquest Reial decret com un dels eixos del seu mandat. I, en segon lloc, per als clubs i fins i tot el Barça i el Reial Madrid estan a favor que s'aprovi al més aviat possible aquest Decret Llei. Segons informa el diari AS, la raó és simple: la incertesa política. Els grans clubs tenen por que després de les properes eleccions generals entrin en el poder forces polítiques d'esquerra més radical i no puguin conservar els 140 milions que reben actualment i, per això, volen assegurar-los. I situació desesperada també per a la LFP, que veu com cada retard en l'aprovació del Reial decret implica que li sigui més complicat treure el màxim rendiment a la venda del paquet a l'estranger i més quan Reial Madrid i Barça han signat ja per a la propera temporada amb diferents plataformes. Cal recordar que la venda conjunta també era eix central el mandat de Tebas al capdavant de la LFP.\nI per si l'embolic fos poc, Ángel María Villar, demana la titularitat dels drets televisius per la FEF. Aquest, s'acull a l'article 78.1 dels Estatuts de la FIFA, que especifica que la Federació "és propietària de tots els drets de les competicions, inclosos els audiovisuals". A més, la Federació vol la seva part del pastís en una possible venda centralitzada (el 5%, una mica més de 40 milions sobre els 850 en què es xifra aquesta venda), bastant per sobre del 2% que ara mateix li ofereix Cardenal.


moianès.net, el portal del Moianès i rodalies - Es revaloritza la Cova de les Toixoneres de Moià\nMoià: Es revaloritza la Cova de les Toixoneres de Moià\nEnviat el Dijous, 27 octubre a les 13:59:08 per Redaccio\nNomés dos mesos després de descobrir-se el nen neandertal de Moià a la Cova de les Toixoneres, Ajuntament, Generalitat, Museu i equip de recerca, es reuneixen per redefinir el projecte de les excavacions arqueològiques i treballar conjuntament per revaloritzar el jaciment.\nDimecres 27 d’octubre es van reunir al Parc Prehistòric de les Coves del Toll representants del Servei Arqueologia de la Generalitat de Catalunya, de l’IPHES (Institut Català de Paleoecologia Humana i Evolució Social), de l’Ajuntament i del Museu de Moià, presidint l’acte l’alcalde Dionís Guiteres.\nL’objectiu de la reunió va ser començar a treballar conjuntament en la revalorització del jaciment de la Cova de les Toixoneres cara a les properes campanyes d’excavació i, a més a més, fer-lo accessible al públic.\nAquesta trobada arriba dos mesos després de la important troballa d’un nen neandertal a la Cova de les Teixoneres, anomenat “El nen de Moià” que va causar un gran impacte científic i mediàtic. La Cova de les Toixoneres és un dels punts amb més activitat neandertal a la Catalunya Central, a més és un dels quatre únics jaciments amb restes humanes de neandertal i i és per això que ara s’activaran algunes tasques per treure’n més profit.\nPàgina Generada en: 0.32 Segons


L’Hospital de Mataró, estable: 2 morts per Covid en 7 dies\nL'Hospital de Mataró, en lluita pel coronavirus. Foto R.Gallofré 4\nL’Hospital calca la situació d’ingressats de set dies enrere, mentre la tendència de rebrot segueix tendint a la baixa\nLes dades relatives a la incidència de la Covid-19 a l’Hospital de Mataró indueixen a pensar en un escenari d'estabilitat. A dia d’avui hi ha al centre 21 persones ingressades de les qual 17 estan a planta i 4 estan a la Unitat de Cures Intensives. Són dades lleugerament superiors a les ofertes pel Consorci Sanitari del Maresme la setmana anterior. On sí que hi ha hagut millora és en el nombre de defuncions: 2 els darrers 7 dies, 4 en l’anterior registre.\nBaixa un 50 per cent el nombre de defuncions\nEl fet que no hagi augmentat el nombre d’ingressos a l’Hospital reforça la idea que els casos que es diagnostiquen mitjançant proves PCR són atesos als centres d’atenció primària i, per sort, pocs es deriven per gravetat com a ingressos hospitalaris. També la rebaixa del 50 per cent del nombre de defuncions porta a pensar en una situació en la que s’hagi estabilitzat la situació, venint d’una segona meitat d’agost en què el nombre d’ingressos i de persones en UCI s’havia arribat a duplicar en pocs dies.\nLes dades del Maresme milloren\nCal considerar que l’Hospital de Mataró és el centre hospitalari de referència de la comarca i que aquesta, en la línia de Catalunya i de la regió sanitària metropolitana nord sembla consolidar una tendència a la baixa en el risc de rebrot. A nivell comarcal aquest índex se situa en 138,92 casos, encara de color vermell de risc alt però confirmant una tendència a la baixa.\nÉs igualment ressenyable de les dades maresmenques que ofereix el Departament de Salut que la velocitat de reproducció de la Covid-19 en la darrera setmana ha baixat d’1. Aquest és l’índex que les autoritats sanitàries revesteixen de major importància per interpretar si el virus avança ràpidament o no. El Maresme registra una velocitat de 0,95. Xifres de contenció.


Inici > detall del relat: Impulsos\n- Categoria: Crítica, Humor, Policíaca\nEl van declarar culpable i hores després el cos feia de pèndol d’una forca. Però l’Anastasi no en tenia cap culpa.\nAquella tarda de maig la Caterina el convidà a caçar papallones i una de les paràboles maldestres els va fer perdre tot d’una l’equilibri. A ella li bullia el cos d’una excitació que no sabia ni volia controlar i sota el noi féu saltar els tres botons de la camisa de quadres blancs i vermells. Amb els pits enlaire pregà a l’Anastasi que la besés i, en veure que no feia el pas, li mossegà un braç. El noi reprimí el crit, saltà com una llebre i abans de caure topà i féu perdre la línia de vol d’un parell de papallones. Després arrencà a córrer sense mirar enrere.\nLa Caterina es bufetejà de ràbia i de camí cap a casa provà de seduir un home que estava de prova com a collidor de maduixes i que acabava d’arribar del nord. Van fer l’amor sobre les plantes fins arribar a un parell d'esbarzers i desaparegueren una temporada.\nEls pares de la Caterina acusaren l’Anastasi de segrest amb grau de desaparició forçosa i presumpte assassinat i ocultació del cadàver. La policia identificà les dents de la noia desapareguda en els relleus de la mossegada del braç del noi i dies després un veí que passava vora els esbarzers trobà un parell de retalls de la camisa de la Caterina tacats d’un vermell sospitós que ningú relacionà amb les maduixes. L’Anastasi no es va cansar d’assegurar que no sabia res de la noia i un jurat popular dictà sentència.\nLa nit abans tres dels seus membres no havien pogut agafar el son, un altre havia estat abandonat per la dona i al cinquè se li cremà sencera la segona residència. L’acord de culpabilitat fou unànime i exorcitzador.\nEl dia que la Caterina tornà de bracet amb un noi que se sentia orgullós d’estar al darrera del seu embaràs i amb ganes de recuperar la feina en els camps de maduixes, el jurat popular també compartí un agre sentiment de culpabilitat.\njoandemataro | 06-04-2012 | Valoració: 10\naquest relat que té un fons de paròdia però que pot ser tan real !!\nm'encanta el paràgraf : " La nit abans tres dels seus membres no havien pogut agafar el son, un altre havia estat abandonat per la dona i al cinquè se li cremà sencera la segona residència. L’acord de culpabilitat fou unànime i exorcitzador. "\nja ho diu tot...


The Libertines, retrospectiva i nou disc.\nIniciThe LibertinesThe Libertines, retrospectiva i nou disc.\nRedacció dijous, de juliol 09, 2015\nDoherty i Barat tenien una estranya bona química [...] junts picaren com pocs de manera inconscient i instintiva del rock britànic de les darreres dècades\nEn el seu dia em van agradar molt The Libertines independentment de les seves aventures extramusicals, dels grams que ingerien, de si era una proposta de la llançadora hipster NME amb el sempre recurrent "the next big thing", i/o carn de festivals estiuencs per a britànics i hooligans diversos...\nPerò mai m'ha importat el fet, no massa clar, que el grup fos dissenyat, tenim la connexió Joe Strummer/Mick Jones on va haver intermediaris, també per a Johnny Rotten va haver un McLaren darrere, tot i això, la seva música m'agrada. En primera instància em va atreure el nom de Mick Jones en els comandaments, però em va guanyar el seu so desmanegat, sense overdubs, rasposa i plena de defeiciències, també la urgència de les seves lletres, eren autèntics, almenys ho vivien a cor què vols com molts dels mites de finals dels 70 que tan prompte triomfaren com es cremaren per combustió espontània.\nFa poc vaig llegir una notícia al Exile SH Magazine sobre la seva reunió que per cert està al caure, tornaran a ser actualitat, a omplir portades i a ser tan odiats com estimats. M'he escoltat de nou els seus disc i ep's per experimentar el pas del temps de les cançons, cosa que per a molts podria entrar dins l'etiqueta de les "guilty pleasures". Però que cony!, m'ha sorprès el bé que m'han sonat, d'haver estat editats un parell de dècades abans ara serien un grup de culte underground. "Time for heroes" és una gran cançó, "Boys in the band" i "Tell the King" també, hi ha altres pepinos a Up The Bracket, sense oblidar la cançó de l'EP, "Don't look back into the sun", encara guarda molt d'encant.\nVa arribar la fama, la popularitat i la pasta gansa, ja se sap que quan un grup aporta alguna cosa interessant cert sector sensacionalista britànic ho ha d'unflar fins que esclate. Llavors Doherty comença a donar curs a la seva arrogància arrebossada en quilos de jaco, fins a tal punt que la resta de Libertines comença a rodar sense ell en algunes dates, una cosa molt Sid Vicious i amb pinta d'acabar com Camot. Tot i així aconsegueixen reunir el material suficient per a un cant del cigne que va aconseguir altes quotes de popularitat, el cas és que aquest segon disc, sense títol, alguna bona cançó també té, "Can't stand me now", "The man who would be king", "Campaign of hate" i "What Katie did", són algunes de les meves favorites, amb més farciment que el seu debut, so menys guitarrer, però igualment disfrutable en la seva irregularitat.\nTambé és veritat que poques vegades es parla d'ells en termes musicals, em refereixo al fet que normalment les escasses quatre línies que he dedicat a l'inici del paràgraf anterior solen estendre's pàgines i pàgines, cosa que en molts casos a allunyat de la proposta al amant del bon rock. Recordo que al seu dia es deia que sonaven "frescos", ja sé que la premsa britànica ven grups com si fossin enciams, a més aquest "frescos" va ser l'adjectiu al qual es van agafar noves propostes, els quasi-nens The Kooks, per dir un nom, fins i tot als Artic Monkeys se'ls va posar a la cua de la frescor, després el temps ha posat a cadascú al seu lloc.\nVan rendibilitzar el llegat dels The Only Ones com ningú, és significatiu que el seu líder Peter Perret interpretés amb ells el "Don't look back into the sun" en directe amb ells, li queda que ni pintat, això per no parlar del punk-rock clash menys eclèctic però amb eixe toc de vegades proper al reggae en la seva cadència. I de rebot i per la seva denominació d'origen, com tot bon rock anglès, el toc més Kinks que Beatles apareix en algunes cançons, amb menys profunditat, és clar. Almenys a Mick Jones caldria reconèixer-li la seva facilitat per convertir els defectes dels Libertines en la seva gran basa, poca tècnica, desafinaments diversos, riffs obvis, i molt poca producció, o almenys la capacitat per dissimular-la.\nNo sé de quina manera, però Doherty i Barat tenien una estranya bona química, un tenia unes quantes melodies ben apreses, i l'altre el so, i junts picaren com pocs de manera inconscient i instintiva del rock britànic de les darreres dècades, estic convençut que ni ells eren conscients d'això, ni tan sols crec que tinguessin clar a que volien sonar, simplement sonaven. Disfrutables i divertits, ingenu pop-rock de guitarres, cançons simples, corejables, rock juvenil en estat d'auto deflagració, on el seu únic pecat va ser el seu estat de jovent profund i de viure al màxim per damunt de la seva dedicació a la música. L'eterna pregunta: has de ser per a cantar? o cantar per a ser?, ells van ser l'actitud que per altra banda podem veure en infinitat de capítols de la història del rock, malgrat que els més entesos i fundamentalistes del rock mai els hi donaran ni unes molletes de prestigi.\nDesprés ho intentaren amb els seus projectes respectius, per una banda Doherty amb els Babyshambles i un primer disc d'un bon nivell però que fregava el notable baix, també en solitari alguna bona cançó ha fet, i per l'altra Carl Barat amb la resta de Libertines amb la formació Dirty Pretty Things, també en solitari, discos descompensats que mai arribaren a les quotes de qualitat de la banda mare.\nDesprés d'onze anys, sembla que tornaran amb un altre disc baix el braç, "Anthems for doomed youth" és el títol i sortirà a la venta el 4 de Setembre. Alguna cançó ja ha sonat en concert i no està malament. Però tindran que lluitar contra el fet de que el seu moment ja ha passat, i que per molt que intentin aparentar-ho, el seu ímpetu juvenil és cosa del passat i mes després de tot el viscut amb pujades al cel i baixades a l'infern. També anuncien que ambdós ja són amics, posem-ho entre cometes, sobretot hi ha un nom que encara desperta interés. Si no ho fan amb bones cançons ho tindran cru per a tornar a gaudir d'un mínim de credibilitat, si es que alguna vegada la tingueren, al menys per a mi si.\nDe moment, de tota aquesta història em quede amb les cançons dels seus primers discos a les que tinc en gran estima i encara gaudeixo. Cal fer un exercici de neteja de prejudicis per a valorar-los com cal, per a mi el rock britànic ja feia temps que no sonava tan autèntic com amb els Libertines. No la cagueu per favor amb els nous himnes per a la joventut maleïda.\nArticle Chals NSVSR The Libertines


Sorteig d'una Honda Vision 110 i 1000€ | Campanyes de l'Associació - Comerciants Lloret\nSorteig d'una Honda Vision 110 i 1000€\nEstabliments adherits Associació de Comerciants Lloret\nAs Art in Silver Barcelona\nMINI TOYS STORE\nS-TOCKS LA VILA\nSWEETHINGS WORLD FACTORY\nSWEETHINGS WORLD LLORET\nZEBRA & CHESTER\n1.1 L'Ajuntament de Lloret de Mar i l’Associació de Comerciants de Lloret, tenen previst realitzar un sorteig promocional dins el marc de l’esdeveniment anomenat Lloret Night Shopping que es desenvoluparà el dia 8 de setembre de 2017, d'acord amb les bases que s'indiquen a continuació.\n1.2 L'Ajuntament de Lloret de Mar i l’Associació de Comerciants de Lloret es reserven la facultat de modificar les presents bases, així com l'organització, i/o gestió del present sorteig, sempre que existeixin motius suficients que així ho justifiquin i sempre que aquests canvis siguin comunicats corresponentment.\n2.1 La promoció tindrà com a finalitat promocionar l’activitat comercial dins l’esdeveniment anomenat Lloret Night Shopping del dia 8 de setembre de 2017.\n2.2 Se sortejaran 10 vals per un valor econòmic equivalent a 100€ cadascun, a gastar en el mateix establiment associat on ha fet la compra. També se sortejarà una motocicleta Honda Vision 110 convenientment matriculada.\n3.1 El sorteig es comunicarà als webs municipals www.lloretdemar.org, www.lloret.cat, i al web de l’Associació de comerciants www.comerciantslloret.com , així com d'altres mitjans que ambdós considerin oportuns.\n4.1 Per participar a la promoció els participants hauran de seguir els següents passos:\n4.1.1 Efectuar una compra mínima de 15€, i de 5€ si l’establiment és d’alimentació, en qualsevol establiment associat i adherit a la promoció el dia 8 de setembre entre les 18h i les 23.00h\n4.1.2 S’habilitarà un espai el mateix dia 8 de setembre de 2017 a la plaça de l’església de Lloret de Mar, entre les 19.30h i les 23.30h, on les persones que vulguin participar al sorteig hauran de validar el tiquet de compra amb el personal autoritzat per la organització, omplir un formulari amb totes les dades requerides correctament, i dipositar el formulari dins la l’urna destinada pel sorteig. La persona que ha concursat haurà de guardar el tíquet de compra.\n4.1.3 Ser-hi de manera presencial durant el sorteig\nLa present promoció tindrà caràcter gratuït, de manera que per a l'obtenció dels premis objecte del sorteig no serà necessari el desemborsament de cap quantitat addicional.\n6.- CELEBRACIÓ DEL SORTEIG I DESCRIPCIÓ DEL PREMI\nEs procedirà a celebrar el sorteig a l’escenari situat a la plaça de l’església de Lloret de Mar el dia 9/09/2017 a les 00.00h.\n6.1 L’organització traurà de l’urna 1 butlleta participant, que tindrà com a premi un val per un valor econòmic equivalent a 100€ a gastar en el mateix establiment associat on ha fet la compra.\n6.2 El guanyador/a s’anunciarà per la megafonia, fins a un màxim de 3 vegades consecutives, i serà condició obligatòria que la persona premiada estigui present en el moment del sorteig. En el cas que fetes les 3 crides no estigui present el guanyador/a, es traurà una nova butlleta i així consecutivament fins que hi hagi un guanyador/a.\n6.3 Aquest procediment es repetirà fins a obtenir 10 persones guanyadores.\n6.4 Les persones guanyadores dels vals de 100€ disposaran fins dimarts 12 de setembre de 2017 a les 22h per gastar el premi en el mateix establiment associat on ha fet la compra.\n6.5 Una vegada s’hagin obtingut les 10 persones guanyadores dels vals per un valor econòmic equivalent a 100€ a gastar en el mateix establiment associat on ha fet la compra, es tornaran a introduir dins l’urna totes les butlletes participants, i es procedirà a traure una butlleta que serà la guanyadora del premi consistent en una motocicleta Honda Vision 110 convenientment matriculada.\n6.6 El guanyador/a s’anunciarà per la megafonia, fins a un màxim de 3 vegades consecutives, i serà condició obligatòria que la persona premiada estigui present en el moment del sorteig. En el cas que fetes les 3 crides no estigui present el guanyador/a, es traurà una nova butlleta i així consecutivament fins que hi hagi un guanyador/a.\n7.1 Podran participar en la present promoció totes aquelles persones majors de 18 anys.\n7.2 Tots els participants en la promoció hauran de complir tots els punts descrits a les presents bases legals\n7.3 Així mateix els participants beneficiaris de la present promoció eximeixen als ens organitzadors, de qualsevol responsabilitat derivada de qualsevol perjudici que pogués sofrir el gaudir del premi objecte de la present promoció.\n7.4 No queda limitat el nombre de tiquets a validar per una sola persona\n8.1 Les dades dels participants en la promoció i dels guanyadors es tractaran conforme a les disposicions de la Llei Orgànica 15/1999, de 13 de Desembre de Protecció de Dades de caràcter personal (d'ara endavant “LOPD”) i del Reial decret 1720/2007, de 21 de desembre, pel qual s'aprova el Reglament de Desenvolupament de la Llei Orgànica 15/1999, de 13 de desembre, de protecció de dades de caràcter personal (d'ara endavant “RDLOPD”).\n8.2 Els ens organitzadors establiran les mesures d'índole tècnica i organitzativa necessàries per garantir la seguretat que han de reunir els fitxers automatitzats, els centres de tractament, locals, equips, sistemes, programes i persones que intervinguin en el tractament automatitzat de les dades de caràcter personal en la forma legal i reglamentàriament prevista.\n8.3 Els participants podran exercitar en qualsevol moment, els drets d'accés, rectificació, cancel·lació o oposició prevists en la LOPD. A aquest efecte, hauran de dirigir una sol·licitud per escrit a la següent adreça: Associació de Comerciants, carrer Hospital Vell, 5, 17310 Lloret de Mar, acompanyant d'una fotocòpia del seu DNI o Passaport o document vàlid que l’identifiqui, i indicant la petició en què es concreta la sol·licitud, la direcció a efectes de notificacions, la data i la seva signatura, i els documents acreditatius de la petició que formula, si escau.\n8.4 Amb la participació en la present promoció, els participants que resultin guanyadors estan prestant el seu consentiment a que els ens organitzadors puguin utilitzar la seva imatge amb finalitats promocionals.\n8.5 En facilitar les dades, el participant a la promoció està prestant el seu consentiment exprés per a la recepció de comunicacions promocionals dels ens organitzadors per qualsevol mitjà, fins i tot el correu electrònic o mitjans de comunicació electrònica equivalents.\n9.1 Els ens organitzadors es reserven el dret a modificar en qualsevol moment les condicions del següent sorteig, fins i tot la seva possible anul·lació abans del termini prefixat, sempre que concorri algun supòsit de força major, comprometent-se a comunicar les noves bases, condicions de la promoció o l'anul·lació definitiva.\n9.2 La protecció de les dades personals dels participants es regirà de conformitat amb les Polítiques de Privadesa.\n9.3 En aquells casos en què puguin existir discrepàncies sobre el significat de l'establert a les presents bases, s'estarà a l'establert pels ens organitzadors, sent aquest l'encarregat d'esclarir què es va voler dir amb el paràgraf o tema en discòrdia.\n9.4 Participar en aquest sorteig comporta l'acceptació de les presents bases.\n9.5 Per al coneixement de qualsevol litigi que pogués plantejar-se quant a la interpretació o aplicació de les presents bases, els ens organitzadors, així com els participants d'aquesta promoció, se sotmeten expressament a la jurisdicció i competència dels jutjats i tribunals de Girona, amb renúncia expressa a qualsevol altre dret que els correspongués o fur propi que tinguessin.


El rebrot ‘post-Nadal’ de la pandèmia ja situa el sistema sanitari en risc d’estrès - Altaveu el diari digital d'Andorra\nEl rebrot ‘post-Nadal’ de la pandèmia ja situa el sistema sanitari en risc d’estrès\nEl creixement sostingut de nous casos per sobre de 60 de mitjana diària, la notable positivitat de les proves TMA que es fan (13,6%) i el fet que hi hagi ara mateix quatre persones ventilades a l’UCI comporta que s’entri en la fase més complicada establerta pels experts epidemiològics\nEl rebrot de la pandèmia arran de l’increment de les interaccions socials durant les celebracions de Nadal s’està deixant notar. Fins al punt que el ministre de Salut, Joan Martínez Benazet, ha admès que s’està de totes totes en l’inici del nivell o fase quarta, que és el màxim nivell que han establert els experts epidemiològics en relació als perills d’estrès del sistema sanitari al Principat. Cert, però, que hi ha matisos sobre els indicadors i que en el cas dels recursos hospitalaris encara hi ha molt marge.\nPerò el fet que els darrers dies, tot i ser probablement menys de l’esperat, hi hagi un creixement “sostingut” de casos, situant-se de mitjana diària al tomb dels seixanta, el fet que la positivitat de les proves TMA sigui del 13,6%, o el fet que hi hagi quatre persones malaltes de Covid ingressades a l’UCI i ventilades mecànicament fa que s’entri en aquesta zona de perill d’estrès per al sistema. Martínez Benazet ha recordat, però, que la positivitat de les proves no és del tot real, és “esbiaixada” perquè com que la població té la disponibilitat de realitzar-se test d’antígens, molts dels que acudeixen a fer-se TMA ja parteixen de la base que tenen moltes opcions de ser positius.\nAmb tot, Martínez Benazet ha llançat un missatge tranquil·litzador deixant clar que “és un augment discret” de nous contagis i ha explicat que “la reserva de mitjans sanitaris per atendre pacients és molt notable”\nSobre els recursos hospitalaris, com s’ha dit, el titular de Salut, que tot i la situació ha llançat un missatge tranquil·litzador deixant clar que “és un augment discret”, ha explicat que “la reserva de mitjans sanitaris per atendre pacients és molt notable”, referint-se especialment a la capacitat de l’hospital per rebre malalts, si fos el cas, i al nombre de respiradors que encara hi ha disponibles i preparats per si s’haguessin d’usar. En tot cas, la situació actual no és ni molt menys comparable a la primera fase de l’onada i, quant a casos, al repunt que hi va haver fa uns mesos i que va comportar el tancament de l’Escola andorrana de secundària d’Encamp i la clausura dels bars.\nMartínez Benazet ha reportat 73 nous casos diagnosticats durant la jornada de dimarts, que fan que en tota la pandèmia se n’hagin detectat 8.818. Hi ha actualment 661 malalts actius, dels quals 29 estan hospitalitzats: 22 a planta i 7 a l’UCI, quatre intubats com s’ha dit. Entre els hospitalitzats hi ha sis interns de Sant Vicenç d’Enclar i quatre de Salita. Actualment, ha explicat el ministre, hi ha 48 dels 55 residents a la clínica geriàtrica privada del carrer de les Escoles de Santa Coloma positius mentre té 28 dels 72 professionals contagiats. Del centre gestionat per Domus Vi són 13 els interns avui per avui malalts i set els professionals de baixa. A la residència L’Albó no hi ha canvis: sis residents i dos professionals estan infectats.\nEl ministre també ha explicat que la setmana que ve es posaran en marxa els cribratges massius a partir de tests d’antígens entre treballadors del comerç, la restauració i l’hostaleria. Més endavant es farà una segona fase de proves entre els treballadors de les estacions d’esquí. Certament, però, s’ha baixat la intensitat dels cribratges en relació amb aquell dispositiu que es va anunciant pensant que es podria fer un hivern turísticament molt semblant a la normalitat pre-Covid.\nEls cribratges es fan a través de dos convenis: l’un amb les empreses de riscos laborals, que s’encarregaran de realitzar el test al comerç al detall, l’hoteleria, bars i restaurants, transport i altres sectors relacionats; l’altre amb les estacions d’esquí, que ho faran als seus propis treballadors. D’aquesta manera, el text estipula que el Govern faciliti els tests. Aquestes hauran de portar un control del nombre de proves que realitzin i rebran una subvenció de 3,50 euros per cada una. El conveni té una durada d’un mes prorrogable.\nD’altra banda, Martínez Benazet ha recordat que aquests dies s’ha estat fent proves entre els estudiants de secundària, batxillerat, formació professional (FP) i universitaris i que de 1.607 proves realitzades només s’han detectat sis positius, el que representa que és un percentatge molt minso del 0,37%. Que sigui el percentatge tan baix i, en canvi, que la positivitat de les TMA realitzades sigui tan alt, perquè al final les proves són en certa manera “dirigides” fa que d’alguna manera, per a les estadístiques, per als indicadors, els tests d’antígens que es fan també s’haguessin de tenir en compte.


Curs 2012 – 2013 | El Bloc de l'Escola El Dofí\nArxiu de la categoria: Curs 2012 – 2013\nÚltim dia d’escola !\nPublicat el 28 juny 2013 per Ruth\nAquest passat divendres 21 vam celebrar el comiat dels nens i nenes de 6è i d’altres alumnes i mestres que comencen en una altra escola. Com cada any van haver-hi regals, poemes, cançons i moltes llàgrimes ! Aprofitant la festa … Continua llegint →\nPublicat dins de Curs 2012 - 2013\t| Deixa un comentari\nEls hippies caminem fins a Sant Mateu.\nAquest mes de juny, la classe dels hippies hem anat d’excursió a Sant Mateu. La pujada, una mica forta, va servir per reflexionar sobre la nostra forma física: sembla que no estem tan malament com pensàvem. Després de perdre’ns unes … Continua llegint →\nHIKMAT “LA MEVA VIDA A L’ESCOLA EL DOFÍ” Em dic Hikmat i tinc 11 anys. Us vull parlar d’una cosa que m’ha encantat, i és l’escola el Dofí, segons el que em diuen, hi ha unes altres escoles que són … Continua llegint →\nEls periodistes de 6è escriuen.\nPublicat el 27 juny 2013 per Ruth\nAquí teniu una petita mostra de textos que parlen sobre la lectura.\nQuart va a Ràdio Premià.\nPublicat el 16 juny 2013 per GEMMA LOPEZ PUNTI\nLa Claudia, en Max i l’Àlex, tots tres ,nois i noies de la classe de quart han anat a Ràdio Premià per recomanar un dels llibre que han llegit durant aquest curs. Es tracta del llibre No hi ha dret! … Continua llegint →\nPublicat el 10 juny 2013 per Ruth\nAquest curs hem dedicat el treball de la setmana cultural als dos grans temes que han guiat els eixos transversals de l’escola: la Joana Raspall, poetessa que aquest juliol farà 100 anys, i lligat amb els moments en que ens trobem, busquem … Continua llegint →\nTeatre: Les lletres amb somni entren.\nPublicat el 8 juny 2013 per M. PILAR GUERRA LOPEZ\nEls nens i nenes de la classe dels óssos panda hem preparat una obra de teatre: Les lletres amb somni entren. El divendres 7 de juny vam convidar les nostres famílies perquè puguessin veure que som uns grans actors … Continua llegint →\nMuseu de les Aigües.Viure a l’aigua.\nPublicat el 30 maig 2013 per NURIA MATALI PUIG\nEl passat 13 de maig, els nens i nenes de cicle inicial vam anar al Museu de les Aigües de Cornella de Llobregat. Allà vam conèixer a la Jaila, una granota simpàtica i curiosa que estava una mica capficada amb … Continua llegint →\nPublicat el 27 maig 2013 per MARIA CLARA PASTORI MARTINEZ-LAMAS\nEl divendres 24 de maig la classe dels gossos vam fer una activitat conjunta amb els pares, mares, tiets i àvies. Vam passar una estona fantàstica tots plegats imitant diferents animals de la selva, ballant en grup i fent diferents … Continua llegint →\nPublicat el 1 maig 2013 per GEMMA LOPEZ PUNTI\nHeu vist mai una rapinyaire a mig metre de distància? Nosaltres si. Els nens i nenes de Cicle Mitjà vam gaudir d’una diada de Sant Jordi molt especial. Vam observar un munt de rapinyaires nocturnes i diurnes. Ens van explicar … Continua llegint →


El CCC estrena avui Debat Obert - AndorraDirecte\nDimecres, 16 de gener de 2019 19:34 h\nEl Centre de la Cultura Catalana estrenarà aquest vespre Debat Obert, una nova activitat que té la intenció de debatre entre diversos agents culturals l’estat de la cultura al Principat. Se’n faran tres al llarg de l’any, i tots dedicats a diferents àmbits culturals.\nEl primer, aquest dimarts 10 de juny serà dedicat a la literatura. Debat Obert té un format televisiu, amb 4 convidats que dalt de l’escenari seran entrevistats i faran debat. Un entrevistador/moderador coordinarà l’activitat, donant pas també als convidats del públic.


Blangoua | albert juvany I blanch\n17 Novembre 2014 17 Novembre 2014 / ajuvany\nAquesta tarda, m’he passejat pel poblat, caminant entre un núvol de pols. M’he dirigit al mercat mentre el sol es ponia a les meves espatlles, recordant-me en tot moment que la claror només hi és de dia i la seva absència aquí no es pot substituir prement un interruptor. He esquivat les parades de menjar arran de terra que es confonen amb la brutícia, mentre els nens amb les cares polsoses i somrients se m’acostaven i em furgaven les butxaques. Nassara , cadeau! I m’estiraven els pèls dels braços mentre es reien de mi. La cara rodona i riallera d’un noiet que anava amb el grup que m’ha escortat durant tota la passejada pel mercat m’ha preguntat per les gotetes del front. Es veu que els fa riure fins i tot veure’m suar!\nHe visitat el barracó on treballaré. Una construcció austera, una de les poques edificacions que no està feta de fang. De moment crec que la bata blanca planxada que he portat de casa no farà falta. Segurament necessito trencar barreres més que no pas afegir-ne de noves.\nLa segona nit, abatut pel cansament i per la progressiva familiarització amb aquell conjunt de sons nocturns, havia avançat d’una sola tirada. S’aixecà del llit, s’estirà per desentumir la musculatura i es dirigí a la cuina on en companyia de l’ànima de la missió va parlar sobre aspectes de la vida africana mentre menjava una llesca de pa sorrosa untada amb una crema de cacahuet. El cafè amb llet del matí fou el resultat de la barreja entre aigua tèrbola d’un petit dipòsit que hi havia en un racó de la cuina, llet en pols i cafè soluble.\nLa primera part de la seva estada en aquell lloc remot, que amb prou feines apareixia als mapes, seria posar en condicions el barracó on hauria de desenvolupar la seva feina. Amb galledes d’aigua i sabó va desempolsinar terra i parets sota l’escrutant mirada d’aquelles cares somrients que no el deixaven en cap moment del dia.\nEl seu francès de fira era suficient per establir una mínima comunicació. El nen que li feia gràcia veure la suor al front del nassara no parava de preguntar coses al nouvingut.\nDesprés de set dies de convivència on els sorolls ja no eren tan estranys, la calor ja no era tan feixuga, la distància amb el seu país s’havia escurçat igual com la distància entre ell i els seus acollidors, s’havia forjat una relació especial amb l’Abdel, aquell noiet de nou anys amb la cara bruta i somriure ampli que s’havia convertit en l’ombra de l’home blanc. El menut estava admirat amb el nou mestre que havia adquirit, els ulls li brillaven quan de dins el maletí de pell en sortia algun instrument metàl·lic, algun pot de iode de groc iridescent, algun depressor de fusta que venia de gust rosegar… Feia preguntes i obtenia respostes. Es mostrava fascinat de veure la seva cara presonera dins la càmera fotogràfica. Va aprendre de seguida que després del flaix encegador d’aquella petita caixa metàl·lica calia córrer a veure com la imatge apareixia a la part posterior de la càmera.\n21 d’octubre – Aquests últims dies he estat molt enfeinat preparant l’espai i ordenant tot el material necessari per improvisar una consulta mèdica, un eufemisme tenint en compte el lloc on em trobo. Demà començo a treballar, no amb poca il·lusió i amb molta por de fer-ho bé. Aquí no hi ha advocats que em puguin buscar les pessigolles si m’equivoco, el fracàs i la mort són simplement elements de la seva vida quotidiana. Ells estan acostumats a viure amb tot això. Tanmateix el pacte que faig amb tota aquesta gent té més de fraternal que no contractual. Per això tinc por.\n22 d’octubre – La feina ha començat. Ha estat esgotador. La gent s’ha aplegat a l’entrada del barracó amb un únic objectiu. Esperar les hores que fessin falta perquè jo els pogués rebre i els pogués posar el fonendoscopi sobre el pit. Els he explicat que seré aquí unes quantes setmanes, que hi haurà temps per tot. Ells no entenen res més que el dia d’avui. Demà? Qui sap on serem tots plegats. Vaig arribar fa una setmana amb la idea de salvar el món, amb l’esperança de sadollar la necessitat de fer el bé. Per a qui ho faig, això? He arribat aquí enganyat, enganyant-me a mi mateix que creia que venia al rescat de molta gent. Ara començo a veure que potser el que necessita ser rescatat sóc jo i que potser la meva estada no serà tan curta com preveia.\nAra tens dubtes i preguntes. No t’adones de què significa trepitjar aquesta vasta terra. Vens aquí amb aires de salvador, de tot poderós que s’empara en la falsa creença de salvar la humanitat. Finalment t’adones que el teu gra de sorra té sentit quan es suma a d’altres grans col·locats amb paciència un rere l’altre per arribar a construir una immensa muntanya. El que és veritablement important es troba aquí i no és ni el color dels taxis, ni les escales musicals que no parava de practicar el veí del segon pis. Només caldrà que miris les seves cares, t’encomanis d’un somriure que brolla de dins. Només així et salvaràs.\n2 de novembre – Avui poso fi a aquest diari. Tot el que escriuré a partir d’ara serà al cor, amb lletres que no s’esborren, amb cal·ligrafia impol·luta, seguint un traç ferm. Seguiré el meu camí aquí a Blangoua, seré un nàufrag en terra ferma, un nàufrag que ha trobat un bot salvavides al mig de l’aigua i que s’hi aferra per no desfer-se’n. Arewa.\n Nassara: paraula per referir-se a l’home blanc en determinades regions africanes (Nota de l’autor)\n← He tornat a escriure\nLlibres per llegir, regalar i recomanar. →\n2 pensaments sobre “Blangoua”\n17 Novembre 2014 a les 2:47 pm\nCommovedor. He pogut sentir com despertaven episodis del meu passat en un país similar, sense haver fet però, una tasca solidària. M’agrada molt aquest final…\n17 Novembre 2014 a les 3:04 pm\nLa qüestió és… qui ajuda a qui?


Els contractistes d'obra pública preveuen un «any gris» per la manca de pressupostos | NacióDigital\nper NacióDigital , 9 d'abril de 2019 a les 16:30 |\nEl president de la CCOC, Joaquim Llansó, al centre, en l'acte d'aquest dilluns | ACN\nLa Cambra de Contractistes d'Obra de Catalunya ha alertat aquest dimarts que és molt possible que les licitacions per part de l'administració pública caiguin el 2019, i en especial les de la Generalitat i l'Estat espanyol.\nAixí ho ha afirmat el president de l'entitat, Joaquim Llansó, que, en la presentació de l'informe de la construcció del 2018 i les previsions per al 2019 ha vaticinat que aquest serà "un any gris". Llansó ha raonat que la davallada en el nombre de licitacions es deurà a la manca de pressupostos tant a nivell català com estatal, que impossibilitaran que es pugui fer cap licitació que no estigui ja prevista. A la vegada, preveu que les administracions locals accentuaran aquesta baixada.\nLlansó ha avançat que, segons dades provisionals, la licitació per part d'ajuntaments ha caigut un 25% des de l'últim trimestre del 2018 fins al primer del 2019. Tot i això, i respecte al mateix període del 2018, enguany les licitacions totals han augmentat un 19% (les locals cauen un 5%), però els representants de la cambra ho atribueixen a la proximitat de les eleccions i preveuen que després dels comicis tornaran a baixar.\nAixí, en el marc de la presentació de l'informe del sector del 2018 i les previsions per al 2019, expliquen que mentre aquest trimestre calculen que el valor de les licitacions per part d'administracions locals és d'uns 231 milions d'euros, els últims tres mesos del 2018 va ser de 308,6 milions, en el que els representats de la Cambra qualifiquen "d'efecte frenada" per la proximitat de les eleccions. Pel que fa al primer trimestre del 2018, és a dir, el mateix període que els 231 milions d'enguany, el valor va ser de 243 milions, només amb una diferència de 12 milions.\nEn aquest sentit, i reafirmant-se en la davallada general, Llansó ha remarcat que mentre que l'any passat les licitacions es van xifrar fins als 1.062,6 milions a nivell local, i els 1.655 milions en total, aquest any no creu que s'hi pugui arribar en cap dels dos casos. Tot i això, i pel que fa al global de les licitacions, aquest primer trimestre de l'any les xifres sí que superen les del 2018, amb 426 milions el 2019 i 389,6 milions l'any passat.\nRetrets als govern català i espanyol\nD'altra banda, Llansó també ha retret a la Generalitat i la Moncloa l'aturada d'inversió pública que, en el cas de l'Estat, han denunciat que fa més de 7 anys que dura. En aquest sentit, la Cambra reclama que s'inverteixi el 2,2% del PIB, que xifren en aproximadament 5.000 milions l'any.\nMalgrat tot, apunten que el sector va créixer un 4,7% el 2018 respecte l'any anterior, i segons les previsions d'Euroconstruct el 2019 el creixement serà del 4,5%, encara que remarquen que les previsions per al 2018 eren del 5,7%, un punt més del que va acabar sent.\nPel que fa a les dades sobre ocupació, la cambra apunta que segons les xifres de l'Enquesta de Població Activa l'augment mitjà de persones ocupades ha estat del 2%, amb 16.400 persones més el 2018, arribant fins als 212.600 treballadors. També indiquen que es tracta d'un mercat molt atomitzat, perquè el 90% de les empreses tenen menys de 10 assalariats, sobre un total d'unes 24.000 empreses.\nDurant la presentació de l'informe del 2018 i les previsions que la Cambra fa per al 2019, Llansó també ha detallat algunes de les apostes que els constructors tenen per aquest any, més enllà d'assolir el 2,2% del PIB en licitació pública. Un demanda principal que fan precisament a les administracions és deixar d'adjudicar a 'sotacost', amb el que anomenen 'Objectiu 100'. Així, consideren que si el valor d'una obra encarregada per l'administració és de "cent", aposten perquè s'acabi liquidant una vegada executada també amb cent i no per sota del seu valor real, com denuncien que passa "sovint".\nUna altra demanda que la CCOC ha llençat és que els ens públics comencin a fer planificacions al món de la construcció a 10 o 15 anys vista, com asseguren que fan la majoria de països europeus. Així, expliquen que es trencaria amb els marcs electorals que només permeten fer planificacions dins dels cicles entre comicis i serien a llarg termini independentment dels governs que hi hagués.\nEconomia, economia, obra pública, Joaquim Llansó, m, CCOC, construcció


Del 16 al 21 de desembre el Conservatori Municipal de Música de Barcelona obre les portes dels diversos espais històrics i programa un reguitzell de concerts\n18/12/2013 16:17 Actualizado a 20/12/2013 10:12\nBarcelona. (Redacció).- Els "Concerts de Nadal al Conservatori" eixamplen l'oferta musical al llarg d'aquestes festes a la ciutat. En aquest cas, són els alumnes de grau professional de diverses especialitats musicals, que mostren davant tot tipus de públic el seu talent i l'aprenentatge assolit al llarg del curs. També hi actuen grups de cant coral oberts a tothom. Podeu consultar els horaris i les actuacions diverses en aquest enllaç.\nLa primera edició dels "Concerts de Nadal al Conservatori" és una evolució de les "Onze hores de música", que l'equipament oferia fins ara en concerts concentrats només en un dia. A partir d'ara, amb aquesta nova proposta tothom pot escoltar de ben a prop temes musicals clàssics i tradicionals durant sis dies.\nI, justament, en la programació prevista aquesta setmana, els músics aprenents actuen, en horari de tarda, en un total de dinou concerts de franc. De cara a dissabte al matí s'organitza una audició de cant coral, a càrrec de la coral Canta Conservatori i de la Coral Preludi Amics de la UNESCO.\nLa primera edició dels "Concerts de Nadal del Conservatori" té la col·laboració de l'lnstitut Municipal d'Educació de Barcelona. Totes les persones que hi assisteixin gaudiran, de retruc també, dels diversos espais de l'edifici històric del Conservatori, obra d'Antoni de Falguera, que es va inaugurar el 1928.\nExposició i audició d'una pianola del 1840\nParal·lelament als concerts, de sis a vuit del vespre, a la sala La Peixera del mateix Conservatori, i fins aquest dijous, s'exposa la pianola: incorpora el mecanisme del piano amb elements mecànics i pneumàtics que permeten reproduir automàticament la música perforada en un rotllo de paper.\nEl piano mecànic que es pot veure aquests dies data del 1840 i el va importar de Nova York, abans de la Guerra Civil Espanyola, l'avi de Carles García de Castro, el qual s'encarrega de difondre la història i la mecànica d'aquest instrument. Als alumnes que l'han contemplat els ha encuriosit enormement. El músic ha preparat deu rotllos de paper perforat per interpretar els estils musicals clàssic i contemporani.